Kázeň z ev. Služieb Božích v Bratislave (Nový kostol), 26. 11. 2023, 8.30, Posledná nedeľa cirk. roka; ES: 186, 687, 203, 498, A 68; ep.: Zjav 1 – 5, ev.: Mt 25, 1 – 13

**Zjavenie Jána 21, 4 – 5:** (Boh)*„zotrie im každú slzu z očí a smrť už viac nebude, ani smútok, ani plač, ani bolesť už viac nebude, lebo prvotné sa pominulo.* ***5****A Ten, ktorý sedel na tróne, povedal: Ajhľa, všetko tvorím nové. A ešte povedal: Napíš, že tieto slová sú verné a pravé.“*

**Milí bratia a milé sestry!**

Vravieva sa, že chlapi neplačú. Je to však príliš optimistické tvrdenie. Skutočnosť je taká, že **slzy patria k nášmu pozemskému životu**. A to nielen v prípade detí, ale aj dospelých, vrátane mužov. Dokonca aj tí, ktorí na sebe navonok nedajú nič znať a po líci im nesteká žiadna slza, aj títo ľudia niekedy **vnútorne plačú**. **Plač, slzy či vnútorný nárek sú spôsobené trápením, strachom, veľkým sklamaním, vinou či žiaľom nad úmrtím blízkeho.** **Kým žijeme v časnosti, slzy sprevádzajú náš život. Ani my kresťania sa im nevyhneme.** Viera nechráni pred slzami.

Ján – zo Zjavenia, ktorého nám znelo Božie slovo – sa v prvej kapitole (1, 9) tejto záverečnej knihy Biblie predstavuje nasledovne: *„Ja, Ján,* ***váš brat a******účastník súženia****.“* **Ján trpí vo vyhnanstve** na ostrove Patmos. **Trpí so svojimi bratmi a sestrami v Kristovi**, lebo títo sú pre svoju vieru v Pána Ježiša utláčaní, prenasledovaní a usmrcovaní.

**Mnohí ľudia aj v súčasnom svete trpia pre vieru v Krista**, slzy patria k životu týchto kresťanov, hoci život nie je iba slzavým údolím.

Ján vie o týchto slzách. Vie však aj o úteche a nádeji v situáciách plaču. Bol mu zjavený – odhalený cieľ všetkých vecí. Počuje Toho, kto bude mať posledné slovo a ktorý poveruje **Jána zvestovať Božie slovo plné útechy** všetkým, ktorých život je plný sĺz. Hovorí: ***„Boh zotrie každú slzu z očí.“***

Udeje sa to tým, že **smrť s konečnou platnosťou stratí svoju moc.** Moc, ktorou zatiaľ poškodzuje a ničí život mnohých. **Ján ohlasuje nový svet, v ňom nový život, ktorý je Božím dielom – úplne bez nášho pričinenia, ale pre naše dobro.** Ako to bolo na začiatku stvorenia, tak to bude aj na konci: **Božia vôľa, Božie slovo, Božie konanie sú pôvodom všetkého, čo jestvuje a základom našej nádeje.** Preto Ján o posledných veciach nepíše vo forme výzvy, ako by splnenie nádeje záviselo od nášho pričinenia. Ján píše ako prorok – v moci, ktorá mu je daná od Boha, v dôvere v Božie spásonosné konanie.

O tom, čo opisuje, **hovorí v obrazoch**. Tie pochádzajú z viery Božieho ľudu, z jeho skúseností a nádejí. Znázorňujú, že je **to Boh, kto má všetku iniciatívu a že všetko, čo koná je v prospech – pre dobro ľudí.**

**Vo svojom novom stvorení Pán Boh daruje život oslobodený od všetkého, čo je ohrozujúce, čo prináša utrpenie a smrť.** Nový Jeruzalem je miestom, v ktorom bude Boh prebývať uprostred svojho ľudu a to so svojím pokojom, ktorému nebude konca. Pre toto spoločenstvo číreho šťastia a lásky je použitý krásny obraz láskyplného vzťahu ženícha a nevesty.

**Nie je tento nový Boží svet ilúziou? Nie je život, ktorý v ňom Písmo opisuje iba nerealistickým snom?** Kedy sa naplní to, čo predpovedá Ján? Veď jeho kniha Zjavenia je stará temer dve tisícročia.

Alebo je možné, že nesplnenie, či – ako sa zdá – nespoľahlivosť splnenia Jánovej vízie je dôkazom, že ide o klam, o prázdny prísľub?

Bratia a sestry, **keby sme nemali Pána Ježiša**, ktorý svojou zvesťou a pôsobením zvíťazil nad utrpením a strachom, zotrel slzy a zlomil moc smrti vo svojom živote, **nemali by sme** Kristovo **evanjelium, ktorým *vyviedol na svetlo život a neporušiteľnosť*** (2.Timoteovi 1, 10).

Keby sme sami vo viere nezažili, ako vplyvom Božieho slova a vypočutých modlitieb boli zotreté slzy, odpustené viny, uzdravené choroby, ako bolo darované potešenie a darovaná nová sila, obnovené spoločenstvo a zahnané hrôzy smrti – naša nádej by bola vskutku ničím!

**Máme však dostatok dôvodov a znamení nádeje, že Boh splní, čo sľúbil.** Veď On, ktorý vládne, povedal: *„Ajhľa, všetko tvorím nové. A ešte povedal: Napíš, že tieto slová sú verné a pravé.“*

Ak sa má všetko stať novým, musí sa zmeniť to základné, ktoré charakterizuje všetko doterajšie: vina a smrť.

O tejto zmene hovorí náš text z Písma svätého. Nachádza sa na konci Zjavenia Jána, poslednej knihy Biblie. Znie nám na konci cirkevného roka. Posolstvo záverečných nedieľ cirkevného roka nás upozorňuje na koniec. Pripomína, že **príde bilancia dejín ľudstva, aj hodnotenie života každého človeka. Bilancia, ktorú urobí Boh** a ktorá je dôkazom Pánovej moci a vernosti.

Na ceste, ktorá vedie cez túto zem a cez tento čas, **žijeme** ako kresťania **z odpustenia a nádeje.** Verím, že je skúsenosťou mnohých z nás, že **Božia stvoriteľská moc a vernosť pôsobí už dnes.** Apoštol Pavel o tom píše v 2. Korintským 5, 17 – 18a takto: „*Ak je niekto v Kristovi, je nové stvorenie. Staré veci sa pominuli, a hľa, nastali nové. A to všetko je z Boha, ktorý nás zmieril so sebou v Kristovi.“*

**Nesmieme teda viac žiť a konať, akoby vina a smrť boli tým posledným, ako by boli meradlom a koncom všetkých vecí. Môžeme žiť v spojení s Kristom – a Kristovi – posilnení Jeho slovom v slobode Božích detí** (por. Rímskym 8, 21). Tie berú Pánove zasľúbenia vážne a považujú ich za pravdivejšie ako to, čo počujeme a vidíme v tomto časnom svete plnom viny a smrti. Ako Božie deti smieme veriť dobrej budúcnosti, ktorú Pán pre nás pripravil. Amen. *Použitím myšlienok Rainera Schmitta:* **Martin Šefranko, ev. a. v. farár**